御書飛白玉堂之署三體宸章併宣禁苑睹茲盛事輒動斐然
作者：張齊賢
朝代：宋

paragraphs: 寵深仙署降新牌，御筆親題重俊才。
四字千齡懸日月，兩篇三體琢瓊環。
登科郄桂皆同樹，入室丘門盡仰回。
寓直靜封芝檢去，密宣榮對玉泉來。
職清望峻人稀見，地貴扃嚴畫罕開。
多幸謬持黄閣柄，烟霄時得遂游陪。